Zs. Simon, poslanec: (2006-10-18):
Oblasť potravinárskej výroby a predaja sa dynamicky mení a vyvíja hlavne po našom vstupe do Európskej únie. V podmienkach Slovenskej republiky vieme odkontrolovať potraviny od stajní až na stôl, ale len pri potravinách, ktoré sú vyrobené na území Slovenskej republiky. Tým, že sa obchod na Slovensku rozvíja tak dynamicky a hlavne veľkoobchod, čo najlepšie deklaruje vývoj obratu týchto obchodných reťazcov, kým v roku 2001 ich celkový ročný obrat predstavoval 39,7 mld. korún, v roku 2003 to už bolo 57,8 mld. korún a v roku 2005 to bolo 76,6 mld. korún. Z tohto obratu podiel potravinárstva činí 75 až 85 %. To je dosť vysoké percento a práve preto sa nazdávam, že súčasná úroveň postihov voči porušovateľom zákona o potravinách vo výške 1 mil. korún je nepostačujúca a nie dostatočne preventívna na to, aby sme zabránili poškodzovaniu zákazníka a ohrozovanie obyvateľov Slovenskej republiky. Je pravdou, že v súčasnosti zákon hovorí, že ten, kto predáva potraviny zodpovedá za zdravotnú neškodnosť a kvalitu predávaných potravín, ale jeho sankcia za porušenie je taká nízka, že vôbec nikoho neodrádza, aby porušoval tieto pravidlá. Už v predchádzajúcom volebnom období bol návrh zákona predložený do parlamentu, len, bohužiaľ, vplyvom vývoja sa nedostal na jeho prerokovanie a jeho schválenie. Dovoľte, aby som ctenú snemovňu informoval o niekoľkých číslach. Za rok 2005 bolo kontrolovaných 20 930 subjektov a bolo v nich vykonaných 40 318 kontrol, to znamená 110 kontrol denne, 365 dní v roku. Zistené nedostatky boli v 12 228 prípadoch, čo je 30,4 %. Za minulý rok bol udelený zákaz uvádzania tovaru do obehu v hodnote 14,4 mil. korún, príkaz na zneškodnenie 15 237 merných jednotiek a uložená pokuta v objeme 11 mil. korún. Pokiaľ by sme to prepočítali na novelu zákona, tak by to bola úroveň 550 mil. korún, čo si myslím, že skôr odráža potrebu vo vzťahu k veľkosti obratu obchodných reťazcov. Na základe uvedeného navrhujeme upraviť sankcie za porušenie zákona o potravinách tak, aby skutočne pôsobili preventívne a odrážali ochotu obchodných reťazcov porušovať zákon. V roku 2006 v prvom polroku bolo vykonaných kontrol viac ako 22-tis., nedostatky zistené vo viac ako 37,9 %. Preto navrhujeme riešenie v troch krokoch. Návrh novely zákona vychádza zo sprísnení sankcií do úrovne 50 mil. korún za obzvlášť závažné porušenie a ohrozovanie zdravia spotrebiteľa a obyvateľov Slovenskej republiky. Pokiaľ trikrát za sebou v priebehu jedného kalendárneho roka ani táto prísna sankcia by nepostačovala, tak navrhujeme zaviesť pravidlo trikrát a dosť a aby kontrolný orgán, ktorý zistí tieto nedostatky, bol povinný dať podnet živnostenskému úradu na začatie konania o odobratie oprávnenia prevádzky na predaj potravín. A pridávame ešte jedno opatrenie, a to posilňujeme postavenie inšpektorov, kontrolórov priamo v prevádzke v tých prípadoch, kde je potrebné konať okamžite, stiahnuť pokazený tovar z pultov, zakázať nebezpečný tovar do ďalšej distribúcie alebo iné nevyhnutné opatrenia v záujme bezpečnosti spotrebiteľov a obyvateľov. V týchto prípadoch navrhujeme, aby kontrolór mohol priamo napísať rozhodnutie na mieste a nemusel sa vrátiť do úradu, vydať úradné rozhodnutie a čakať 15 dní, aby nadobudlo právoplatnosť. Vážené pani poslankyne, vážení páni poslanci, vyzývam vás, aby sme nerobili politikárčenie zo zdravia občanov Slovenskej republiky a je našou povinnosťou zabezpečiť bezpečné potraviny. Tento návrh jednoznačne má za cieľ zabezpečiť, aby tovar a potraviny, ktoré kúpime v našich obchodoch, boli zdraviu neškodné, bezpečné a zodpovedali všetkým kvalitatívnym ukazovateľom. Vážené pani poslankyne, vážení páni poslanci, sme pripravení a sme pozorní k tomu, aké návrhy na doplnenie budú vznesené k tomuto návrhu. Vítame každú zmenu, ktorá prispeje  tomu, aby v obchode bol len kvalitný a bezpečný tovar. Som presvedčený, že náš návrh podporíte aj v záujme občanov Slovenskej republiky tak, aby sme skutočne hájili záujmy toho, čo je pre nás prirodzené. Ďakujem vám pekne za pozornosť.